# Cannes-i Nemzetközi Filmfesztivál

### A Wikipédiából, a szabad lexikonból.

A Cannes-i Nemzetközi Filmfesztivál (eredeti francia neve: Festival international du film de Cannes) a leghíresebb és a legnagyobb presztízsértékű filmfesztivál a világon. A benevezett filmek mindig a világ élénjáró rendezőinek legújabb alkotásaiból adnak válogatást, és az itt megszerzett díjak komoly szakmai reputációt jelentenek. Számos rendező köszönheti az első nemzetközi elismerést a cannes-i filmfesztiválnak: François Truffaut, Jim Jarmusch vagy Steve Soderbergh.

A fesztivál mottója "A fesztivál egy politikamentes senkiföldje, egy mikrokozmosz, amivé abban az esetben válhatna a világ, ha az emberek közvetlen kapcsolatokra és egy közös nyelv használatára lennének képesek." /Jean Cocteau/

A cannes-i Fesztivál- és Kongresszusi Palota

## [szerkesztés] Története

Cannes-i látkép (2001)

A Cannes-i Nemzetközi Filmfesztivál ötlete 1938-ban, a világ legrégebbi filmszemléjén, a Velencei Nemzetközi Filmfesztiválon született meg. A nemzetközi zsűrire ugyanis egyre nagyobb nyomás nehezedett a náci Németország, illetve fasiszta Olaszország részéről, hogy olasz és német propagandafilmeket hozzanak ki győztesnek. Az amerikai, brit és francia zsűritagok, akik ezt ellenezték, kivonultak a rendezvényről; köztük Philippe Erlanger történész, diplomata, a francia kultúrát külföldön népszerűsítő AFAA (Association française d'action artistique) igazgatója. Velencéből hazatartva gondolt először arra, hogy egy új - "kényszer és kompromisszumok nélküli" - nemzetközi filmes seregszemlét kellene szervezni. Az ötletet felkarolta Jean Zay, akkori francia közoktatási és szépművészetügyi miniszter.

Az akkor még Cannes-i Mozgókép-kiállítás (Exposition Cinématographique Cannoise) néven jegyzett ellenrendezvény helyszínének kiválasztásakor sokat hezitáltak a két - kellőképpen arisztokratikus - üdülőváros, Biarritz (Aquitánia) és Cannes (Côte-d'Azur) között. Végül Cannes nyert, mivel felajánlotta, hogy a fesztivál rendelkezésére bocsátja az éppen felépülő Casino-t, melynek 1200 főt befogadó nagytermét szánták a vetítésekre. Az első fesztivált, melynek zsűri elnöki tisztére a film feltalálóját, Louis Lumière-t kérték fel, 1939. szeptember 1. és 20. között tervezték megrendezni. Mivel a megnyitó napján tört ki a II. világháború, a szervezők előbb arra gondoltak, hogy a hivatalos megnyitót elnapolják szeptember 10-re, majd 1940 februárjára, „ha a helyzet nem súlyosbodik”. A halasztás végül is a háború utánig tartott...

Charles de Gaulle kormánya, az Oktatási Minisztérium, a Külügyminisztérium, valamint a Centre National de la Cinématographie közös védnöksége alatt újra felvetette a rendezvény tervét, amit 1946-ban meg is rendeztek. Az akkor benevezett filmek rendezői között volt Jean Cocteau, Alfred Hitchcock, Roberto Rosselini, Billy Wilder, valamint a magyar származású Charles Vidor. Az 1948. és 1950. évi fesztiválokat pénzügyi problémák miatt nem tartották meg. 1951-től az állandó szeptemberi időpontot áprilisra módosították. A zsűri összetétele többször is vitát váltott ki, mivel a 11 zsűritag 1953-ig kizárólag francia volt, aminek következtében kérdésessé vált a pártatlanság. A szervezők úgy döntöttek, hogy a zsűrit is nemzetközivé teszik.

Cannes-ban a professzionális filmkészítők egyedi lehetőségeket találhattak a találkozókra, megalapozhatták jövendő projektjeiket, és üzleteket köthettek a gyarapodó számú országok filmpartnereivel. 1960-ban megnyitotta kapuit az első Cannes Market. Itt gyorsan megtalálták a központi találkozó helyét az egész világból érkező filmvásárlók és eladók. 1955-ben a fesztivál rendezői létrehozták az Arany Pálma díjat, amely a fesztiválra nevezett filmek legjobbjának jár. 1979-ben itélték először oda a legjobb első filmesnek járó Arany Kamera (Camera d'Or) díjat.

## [szerkesztés] Hivatalos program

- Játékfilmek versenyben - a versenyszekció mezőnyében körülbelül 20 film mérettetik meg a fesztivál jelképévé vált fődíjért, az Arany Pálmáért.
- Játékfilmek versenyen kívül
- Rövidfilmek - a rövidfilmek Arany Pálmájáért 10-15 kisfilm verseng évről-évre.
- Un Certain Regard - 1978 óta a hivatalos műsor versenyen kívüli programja, melyen mintegy 20 nagyjátékfilm vesz részt, a díj mellett a nyertes film támogatást kap a franciaországi forgalmazáshoz.
- Cinéfondation - 1998 óta mutatnak be filmfőiskolások és egyetemisták által készített kisfilmeket.
- Arany Kamera - Caméra d'Or - 1978-ban létrehozott díj elsőfilmeseknek. A díjjal olyan új tehetségeket tüntetnek ki, akik alkotását a hivatalos program valamely szekciójában mutatják be.

## [szerkesztés] A fesztivál napjainkban

A fesztiválpalota belülről

2005-ben már 30 ezer professzionális filmes vett részt: forgalmazók, producerek, rendezők, színészek, technikai szakemberek és médiamunkások. Több mint 200 ezer ember 900 vetítést láthatott a palotában és a környékbeli mozikban. Ma a fesztivál hivatalos programja szerint az aznap este bemutatandó filmek alkotói és szereplői délelőtt sajtótájékoztatót tartanak és úgynevezett photo callon vesznek részt, valamint sajtóvetítéseket tartanak a fesztiválpalotában. A délután és este folyamán pedig folyamatos vetítések peregnek a palota különböző termeiben.

### [szerkesztés] Vörös szőnyeg

A vörös szőnyeg bemutató előtt (2001)

Az est fénypontja a Grande Lumière termében - ami közel 2000 fő befogadóképességű moziterem – a versenyprogramban meghirdetett alkotások premierjére kerül sor. A kezdés előtt zene kíséretében, kiváncsi nézősereg tekintetében és a fotósok vakuinak kereszttüzében a sztárok és a vendégek alkalmi ruhában végigvonulnak a vörös szőnyegen.

## [szerkesztés] Egyéb programok

A fesztivál kísérőrendezvényein konferenciák, szakmai fórumok zajlanak. Helyszínt a fesztiválpalota mellett húzódó különböző országok pavilonjai és sátrai, valamint a Croasette sétány szállodái adnak. A legnagyobb filmgyártó és filmforgalmazó cégek kihelyezett irodái is a fényűző hotelekben munkálkodnak. A versenyprogramon kívül (Un Certain Regard, Cinéfondation, rövidfilm) még számos hivatalos fesztiválprogram csábítja a látogatókat: rendezők két hete program, koncertek, előadások, kiállítások, játékok, jótékonysági gálák, partik stb.

## [szerkesztés] A fesztivál díjai

Fesztiválpalota kívülről, (2000)

- Arany Pálma
- Nagydíj (Grand prix)
- Legjobb rendezés (Prix de la mise en scène)
- Legjobb színésznő (Prix d'interprétation féminine)
- Legjobb színész (Prix d'interprétation masculine)
- Legjobb forgatókönyv (Prix du scénario)
- Zsűri különdíja (Prix du Jury)
- Certain Regard díja
- Rövidfilmprogram, Arany Pálma
- Arany Kamera díj (Camera d'Or)

## [szerkesztés] Magyar filmek versenyprogramban

### [szerkesztés] Nagyjátékfilmek

- A tanítónő - rendező: Keleti Márton (1947)
- Különös házasság - rendező: Keleti Márton (1951)
- Kiskrajcár - rendező: Keleti Márton (1953)
- Liliomfi - rendező: Makk Károly (1955)
- Körhinta - rendező: Fábri Zoltán (1956)
- Két vallomás - rendező: Keleti Márton (1957)
- Vasvirág - rendező: Herskó János (1958)
- Édes Anna - rendező: Fábri Zoltán (1959)
- Dúvad - rendező: Fábri Zoltán (1961)
- Kertes házak utcája - rendező: Fejér Tamás (1963)
- Pacsirta - rendezte: Ranódy László (1964)
- Életbe táncoltatott lány - rendező: Banovich Tamás (1965)
- Szegénylegények - rendező: Jancsó Miklós (1966)
- Tízezer nap - rendező: Kósa Ferenc (1967)
- Csillagosok, katonák - rendező: Jancsó Miklós (1968)
- Feldobott kő - rendező: Sára Sándor (1969)
- Fényes szelek - rendező: Jancsó Miklós (1969)
- Magasiskola - rendező: Gál István (1970)
- Szerelem - rendező: Makk Károly (1971)
- Még kér a nép - rendező: Jancsó Miklós (1972)
- Petőfi 73 - rendező: Kardos Ferenc (1973)
- Macskajáték - rendező: Makk Károly (1974)
- Szerelmem, Elektra - rendező: Jancsó Miklós (1975)
- Déryné hol van? - rendező: Maár Gyula (1976)
- Magánbűnök, közerkölcsök - rendező: Jancsó Miklós (1976)
- Budapesti mesék - rendező: Szabó István (1977)
- Egy erkölcsös éjszaka - rendező: Makk Károly (1978)
- Magyar Rapszódia: Allegro Barbaro - rendező: Jancsó Miklós (1979)
- Örökség, rendező - Mészáros Márta (1980)
- Cserepek, rendező - Gaál István (1981)
- Mephisto, rendező - Szabó István (1981)
- Ölelkező tekintetek - rendező: Makk Károly (1982)
- Visszaesők - rendező: Kézdi-Kovács Zsolt (1983)
- Napló, rendező - Mészáros Márta (1984)
- Redl ezredes - rendező: Szabó István (1985)
- Az utolsó kézirat - rendező: Makk Károly (1987)
- Hanussen - rendező: Szabó István (1988)

### [szerkesztés] Rövidfilmek

- Egy kerecsensólyom története, rendező: Homoki Nagy István (1951)
- Virágos Kalocsa, rendező: Lakatos Vince (1953)
- Kék vércsék erdejében, rendező: Homoki Nagy István (1954)
- Akvárium, rendező: Kollányi Ágoston (1954)
- Aggtelek, rendező: Kollányi Ágoston (1955)
- Cigánytánc, rendező: Banovich Tamás (1956)
- Kati és a vadmacska, rendező: Kollányi Ágoston (1956)
- Bölcsők – rendezte: Kollányi Ágoston (1957)
- Egy másodperc története - rendezte: Kollányi Ágoston (1958)
- A telhetetlen méhecske, rendező: Macskássy Gyula (1959)
- Ragadozó növények, rendező: Kollányi Ágoston (1960)
- Párbaj, rendező: Macskássy Gyula (1961)
- Szenvedély, rendező: Nepp József (1962)
- Te, rendező: Szabó István (1963)
- 1, 2, 3, rendezte: Macskássy Gyula (1964)
- Kedd, rendezte: Novák Márk (1964)
- Nyitány, rendező: Vadász János (1965)
- Napló, rendező: Kovásznai György (1967)
- 1812, rendező: Reisenbuchler Sándor (1973)
- Jócselekedetek, rendező: Vajda Béla, (1974)
- Küzdők, rendező: Jankovics Marcell (1977)
- Új lakók, rendező: Gyulai Líviusz (1978)
- Magyar képek, rendező: Szórádi Csaba, (1980)
- Moto Perpetuo, rendező: Vajda Béla, (1981)
- Bumeráng, rendező: Zsáki Zsuzsa, (1982)
- Szárnyaslények boltja, rendező: Halmai László (1982)
- Ad Astra, rendező: Cakó Ferenc (1983)
- Ajtó, rendező: Horváth Mária (1984)
- A szél, rendező: Varga Csaba (1986)
- Ab Ovo, rendező: Cakó Ferenc (1988)
- Szél, rendező: Iványi Marcell (1996)
- Gyónás, rendező: Gyulai Líviusz (1998)

## [szerkesztés] Magyar díjazottak

- Macskássy Gyula, különdíj, Párbaj (1961)
- Szabó István, a zsűri külön dicsérete, Te (1963)
- Páger Antal, legjobb színész díja, Pacsirta (1964)
- Vadász János, nagydíj, Nyitány (1965)
- Vadász János, a Szakmai Főbizottság díja, Nyitány (1965)
- Kósa Ferenc, legjobb rendezés díja, Tízezer nap (1967)
- Gaál István, a zsűri különdíja, Magasiskola (1970)
- Makk Károly, a zsűri különdíja, Szerelem (1971)
- Törőcsik Mari, külön dicséret (Un Certain Regard), Szerelem (1971)
- Darvas Lili, külön dicséret (Un Certain Regard), Szerelem (1971)
- Jancsó Miklós, legjobb rendezés díja, Még kér a nép (1972)
- Reisenbüchler Sándor, a zsűri különdíja, 1821 (1973)
- Törőcsik Mari, legjobb színésznő díja, Déryné hol van? (1976)
- Jankovics Marcell, Arany Pálma, Küzdők (1977)
- Szabó István, legjobb forgatókönyv, Mephisto (1981)
- Dobai Péter, legjobb forgatókönyv, Mephisto (1981)
- Szabó István, a nemzetközi filmkritikusok díja (FIPRESCI-díj), Mephisto (1981)
- Vajda Béla, Arany Pálma, Moto Perpetuo (1981)
- Makk Károly, a nemzetközi filmkritikusok különdíja (FIPRESCI-díj), Ölelkező tekintetek (1982)
- Erdőss Pál, Arany Kamera díj, Adj király katonát (1983)
- Mészáros Márta, a zsűri külön nagydíja, Napló (1984)
- Szabó István, a zsűri különdíja, Redl ezredes (1985)
- Cakó Ferenc, legjobb rendezés díja, Ab Ovo (1988)
- Enyedi Ildikó, Arany Kamera díj, Az én XX. századom (1989)
- Iványi Marcell, Arany Pálma, Szél (1996)
- Mészáros Péter, Arany Pálma, Eső után (2002)

## [szerkesztés] Zsűri

A Cannes-i Filmfesztivál zsűrielnökei

### [szerkesztés] Magyar zsűritagok

- Jancsó Miklós (1967)
- Kovács András (1976)
- Kézdi-Kovács Zsolt (1979)
- Dósai István (1984)
- Szabó István (1986)

## [szerkesztés] Külső hivatkozások

| Film portál

hivatalos honlap

Cannes-i Nemzetközi Filmfesztivál

1939 | 1946 | 1947 | 1949 | 1951 | 1952 | 1953 | 1954 | 1955 | 1956 | 1957 | 1958 | 1959 | 1960 | 1961 | 1962 | 1963 | 1964 | 1965 | 1966 | 1967 | 1968 | 1969 | 1970 | 1971 | 1972 | 1973 | 1974 | 1975 | 1976 | 1977 | 1978 | 1979 | 1980 | 1981 | 1982 | 1983 | 1984 | 1985 | 1986 | 1987 | 1988 | 1989 | 1990 | 1991 | 1992 | 1993 | 1994 | 1995 | 1996 | 1997 | 1998 | 1999 | 2000 | 2001 | 2002 | 2003 | 2004 | 2005 | 2006

A lap eredeti címe "http://hu.wikipedia.org../../../c/a/n/Cannes-i_Nemzetk%C3%B6zi_Filmfesztiv%C3%A1l_c265.html"

Kategória: Cannes-i Nemzetközi Filmfesztivál

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Български
- Bosanski
- Dansk
- Deutsch
- Ελληνικά
- Esperanto
- Español
- فارسی
- Suomi
- Français
- עברית
- Hrvatski
- Bahasa Indonesia
- Italiano
- 日本語
- ಕನ್ನಡ
- 한국어
- Nederlands
- Norsk (bokmål)
- Polski
- Português
- Русский
- Simple English
- Slovenščina
- Shqip
- Српски / Srpski
- Svenska
- Türkçe
- Tiếng Việt
- 中文